Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A helyi önkormányzatokról szóló 1990. évi LXV. törvény szerint a képviselő-testület a hatósági határozatok ellen
Paragraph Index: 747

A helyi önkormányzatokról szóló 1990. évi LXV. törvény szerint a képviselő-testület a hatósági határozatok ellen benyújtott fellebbezések elbírálásának jogát nem ruházhatja át a polgármesterre vagy a bizottságra. Mint azt az állampolgári jogok országgyűlési biztosa általános helyettese korábbi vizsgálatai során megállapította (OBH 8687/1996., OBH 8263/1996.), a jogállamiság alkotmányos elvéből fakadó jogbiztonság követelménye az állampolgárokat csak közvetve érinti az állami szabályozó rendszeren keresztül. A nem megfelelő hatósági eljárás sérti a jogbiztonság elvét, az állampolgár tekintetében alkotmányos joggal kapcsolatos visszásság azonban csak akkor keletkezik, ha az állampolgárt érdeksérelem éri, vagy a hatósági magatartás más alkotmányos jog sérelmével jár. A vizsgált esetben a fellebbezésre nem határozattal történő válaszadás és a fellebbezés Népjóléti Bizottság általi elbírálása a jogállamiságból fakadó jogbiztonság alkotmányos alapelvén kívül a panaszos jogorvoslathoz való jogával összefüggésben okozott visszásságot. A feltárt visszásság orvoslása érdekében az állampolgári jogok országgyűlési biztosa általános helyettese kezdeményezte, hogy az érintett önkormányzat vizsgálja meg, hogy panaszos jogosult-e rendszeres gyermekvédelmi támogatásra, és az alkotmányos jogokkal kapcsolatos sérelem jövőbeni elkerülése érdekében a jogszabályoknak megfelelően járjon el a fellebbezések elbírálása során. Az önkormányzat a kezdeményezést elfogadta. A polgármester ígéretet tett arra, hogy ismételten megvizsgálja, a panaszos jogosult-e rendszeres gyermekvédelmi támogatásra, és figyelemmel lesz az eljárási szabályok betartására is. OBH 10383/1997.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes